
Különböző sportágakban versenyző sportolók motivációjának és flow élményének összehasonlító vizsgálata

Külső vagy inkább belső tényezők motiválják a versenysportolókat? És vajon átélik-e az optimális élményt versenyzés közben? Kutatásomban ezekre a kérdésekre igyekszem választ találni különböző sportágak versenyzőinek segítségével. Vizsgálatom során az eredeti 7 faktoros sportmotivációs kérdőívet és a legújabb sportbeli flow élményt mérő kérdőívet alkalmaztam. Összesen 115 fő, 57 nő és 58 férfi vett részt a vizsgálatban (40 taktikai, 35 állóképességi, 20 művészi, 20 küzdősportoló), melyet internetes kérdőív formájában végeztem. A sportmotivációra vonatkozóan azt tapasztaltam, hogy a küzdősportokat űzők a leginkább belsőleg motiváltak, míg a flow élményre vonatkozóan azt figyeltem meg, hogy a művészi sportok esetén jelenik meg a legkevésbé az élmény. Megvizsgáltam az esetlegesen nemi, életkori és teljesítménybeli különbségeket is, de egyedül a nemek között jelentkezett szignifikáns eltérés a sportágak között. A kapott eredmények alátámasztanak korábbi kutatási eredményeket, viszont felvetnek újabb kérdéseket is, melyek további vizsgálatokat igényelnének.



